Útlendingastofnun fær reglulega ábendingar um slæma meðferð á au pair vistráðnum einstaklingum og hefur óskað aðstoðar lögreglu vegna þess. Oft er þó erfitt að aðhafast því margar ábendingar eru nafnlausar.
Útlendingastofnun segir oft erfitt að bregðast við ábendingum um misnotkun á au pair fyrirkomulaginu því margar ábendingar séu nafnlausar. Þó hefur stofnunin beðið lögregluna um að athuga aðstæður.
Umræða hefur verið uppi um au pair-vistráðningakerfið hér á landi. Forseti ASÍ sagði um helgina að kerfið væri óréttlætanlegt vegna þess hversu oft og alvarlega það sé misnotað, hún sagði verstu málin jafngilda mansali. Útlendingastofnun segir margar ábendingar um misnotkun á fyrirkomulaginu hafa komið inn á borð til þeirra.
Fólk sé til að mynda látið vinna langt umfram leyfilegan vinnutíma, það sinni öðrum störfum en gert er ráð fyrir og sé jafnvel látið vinna launalaust utan heimilisins. Þórhildur Hagalín upplýsingafulltrúi Útlendingastofnunar segir að meðal alvarlegra mála sé þegar fólk sé látið greiða þriðja aðila fyrr að komast að sem au pair.
Þórhildur segir lögin skýr um hvað sé leyfilegt að láta aupair vinna mikið. Til að mynda er ólöglegt að semja um aukið vinnuframlag. Fólk sé hins vegar algjörlega upp á vistfjölskylduna komið þegar hingað er komið og því í erfiðri stöðu til að leita réttar síns. Hún segir mat þeirra að efla þurfi eftirlit með au pair vistráðningarkerfinu.
Útlendingastofnun getur óskað eftir því að lögreglan taki út aðbúnað á heimilum vistráðins einstaklings. Það er gert sérstaklega þegar að grunur vaknar um að aðbúnaður sé ekki eins og vera skyldi.
Hún segist ekki geta gefið upp hve oft leitað hafi verið til lögreglu. Ábendingarnar séu hins vegar oft nafnlausar og þá sé erfiðara fyrir þau að aðhafast. Vistráðningarkerfið sé ætlað til að skapa tækifæri fyrir ungt fólk að læra tungumál og kynnast annari menningu.
Þetta er ekki dvalarleyfi á grundvelli atvinnu þetta er dvalarleyfi á grundvelli menningarskipta.

Útlendingastofnun fær reglulega ábendingar um slæma meðferð á au pair vistráðnum einstaklingum og hefur óskað aðstoðar lögreglu vegna þess. Oft er þó erfitt að aðhafast því margar ábendingar eru nafnlausar.